Broj: 711-I-2146-P-114-20/21-15-11

Zagreb, 10. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Andrije Mikulića, glavnog državnog inspektora i Mate Čička, zastupnika u Hrvatskom saboru i općinskog načelnika Općine Rugvica,** pokrenutom Odlukom Povjerenstva broj: 711-I-919-P-114-20/21-10-11 od 21. svibnja 2021.g., na 151. sjednici, održanoj 10. prosinca 2021.g., donosi sljedeću:

**ODLUKU**

**Nije utvrđeno da su dužnosnici Andrija Mikulić, glavni državni inspektor i Mate Čičak, zastupnik u Hrvatskom saboru i općinski načelnik Općine Rugvica, prihvatom poziva da dana 21. prosinca 2019.g., bez plaćanja naknade za sudjelovanje, sudjeluju u lovu na divlje svinje u lovištu Podravlje broj XIV/20, koje je u zakupu privatnog subjekta, trgovačkog društva Fermopromet d.o.o., počinili povredu članka 11. stavka 3. ZSSI-a.**

Obrazloženje

Povjerenstvo je na 127. sjednici, održanoj dana 21. svibnja 2021.g., pokrenulo postupak za odlučivanje o sukobu interesa protiv dužnosnika Andrije Mikulića, glavnog državnog inspektora i Mate Čička, zastupnika u Hrvatskom saboru i općinskog načelnika Općine Rugvica, zbog moguće povrede članka članka 11. stavka 3. ZSSI-a, koja proizlazi iz prihvata poziva da dana 21. prosinca 2019.g., bez plaćanja naknade za sudjelovanje, sudjeluju u lovu na divlje svinje u lovištu Podravlje broj XIV/20, koje je u zakupu privatnog subjekta, trgovačkog društva Fermopromet d.o.o., a koje sudjelovanje ima tržišnu vrijednost veću od 500,00 kn te koje dužnosnike može dovesti u odnos zavisnosti ili kod njih stvoriti obvezu prema navedenom privatnom subjektu. Na odluku o pokretanju postupka dužnosnici su dostavili pisana očitovanja.

Dužnosnik Mato Čičak, čije očitovanje je u Povjerenstvu zaprimljeno 10. lipnja 2021.g., u bitnom navodi kako je dana 21.12.2019. bez plaćanja naknade za sudjelovanje, sudjelovao u lovu na divlje svinje u lovištu Podravlje broj XIV/20, koje je u zakupu firme Fermopromet d.o.o. gdje je pozvan s još 40-tak sudionika. Lov je bio organiziran sukladno Naredbi Ministarstva poljoprivrede da se radi sprečavanja ulaska i širenja te ranog otkrivanja unosa virusa afričke svinjske kuge (ASK) u RH pristupi smanjenju brojnog stanja divljači svinja divlja (Sus scrofa L) na cijelom području Republike Hrvatske. Dužnosnik ističe kako priroda navedenog lova nije bio komercijalni lov.

Dužnosnik dalje navodi kako je predmetna Naredba donesena radi sprečavanja ulaska i širenja, te ranog otkrivanja unosa virusa afričke svinjske kuge (ASK) u Republiku Hrvatsku te određuje smanjenje brojnog stanja divljači divljih svinja na cijelom području RH. U uvodu citirane Naredbe navodi se kako se ista donosi temeljem čl.64.st.1. Zakona o lovstvu (NN br.99/18.), koji propisuje da ministar može donijeti naredbu o smanjenju brojnog stanja pojedine vrste divljači, osim ptica, ako je to u interesu javnog zdravlja i sigurnosti, radi sprječavanja nanošenja ozbiljne štete urodima, stoci te radi zaštite flore i faune, te donijeti naredbu o zabrani lova radi sprječavanja i suzbijanja bolesti životinja i zaštite zdravlja ljudi i stoke. Dakle, navedena Naredba, kako tvrdi dužnosnik, donesena je u interesu javnog zdravlja i sigurnosti, radi sprječavanja nanošenja ozbiljne štete te radi zaštite faune. Firma Fermopromet d.o.o. je u zakupu lovišta Podravlje XIV/20 temeljem Ugovora o koncesiji prava lova na državnom otvorenom lovištu broj 302 te se na istoga odnose obveze iz Naredbe, a čije je neizvršavanje sankcionirano visokim novčanim kaznama te mogućnosti jednostranog raskida ugovora o koncesiji. Dužnosnik stoga ponavlja kako je predmetni lov bio nekomercijalni lov, organiziran u u interesu javnog zdravlja i sigurnosti, radi sprječavanja nanošenja ozbiljne štete te radi zaštite faune. Dužnosnik zaključuje da ako je lov nekomercijalni onda se za lov ne plaća naknada od strane sudionika, a ako se ne plaća naknada onda nema niti dara.

Dužnosnik dalje ističe kako lov nije bio općeniti lov na različite životinje nego je imao unaprijed određenu i isključivu svrhu - smanjenje brojnog stanja divljači divljih svinja radi sprečavanja ulaska i širenja, te ranog otkrivanja unosa virusa afričke svinjske kuge (ASK) u Republiku Hrvatsku. Poziv za lov organizatora je išao na ograničen krug ljudi, ali samo prema osobama koje imaju točno određeno svojstvo koje organizatoru može pomoći u izvršenju mjere javnog interesa prema Naredbi Ministarstva poljoprivrede - da se radi o registriranim lovcima (a ne gostima, rekreativcima ili slično). Smatra kako se poziv organizatora lova firme Fermopromet d.o.o. njemu kao lovcu (i drugim lovcima sudionicima) ne može smatrati uslugom izvršenom njemu jer lov nije bio komercijalni i rekreativni već je bio organiziran kako bi navedena firma, u općem interesu javnog zdravlja i sigurnosti, izvršila svoju obvezu odnosno mjeru javnog interesa Naredbi Ministarstva poljoprivrede te kako na lov nije pozvan bez obveze davanja protučinidbe, odnosno da je obveza njega kao lovca bila sukladno čl.5. Naredbe vršiti odstrjel divljači svinje divlje (Sus scrofa L.) te aktivno tražiti i prijaviti sve pronađene uginule svinje divlje (Sus scrofa L.).

U odnosu na navod kako sudjelovanje u lovu ima tržišnu vrijednost veću od 500,00 kn ističe da prema dostupnim cjenicima lovišta cijena zavisi o brojnim faktorima te se ne može odrediti ovako voluntaristički i bez ikakvih dokaza i parametara. Nesporno je samo kako je za 40-tak sudionika organiziran jedan ručak troška ukupne vrijednosti 500 kuna pa bi na svakog sudionika otpalo cca 10-tak kuna.

Zaključno dužnosnik navodi kako on osobno tako i Općina Rugvica nisu stupali u nikakve poslovne odnose sa firmom Fermopormet d.o.o. niti poznaje osnivača iste.

Dužnosnik Andrija Mikulić, čije očitovanje je u Povjerenstvu zaprimljeno 10. lipnja 2021.g., u bitnom navodi kako Zakon o lovstvu (NN 99/18, 32/19, 32/20) jasno definira što obuhvaća gospodarenje lovištem i divljači. Tako gospodarenje obuhvaća uzgoj, zaštitu, lov i korištenje divljači i njezinih dijelova, a koji poslovi imaju gospodarsku, turističku i rekreativnu funkciju te funkciju zaštite i očuvanja biološke raznolikosti i ekološke ravnoteže prirodnih staništa, divljači i divlje faune i flore. Divljač kao i lovište je dobro od interesa za RH i ima njezinu osobitu zaštitu, dok je lovac osoba koja ima važeću lovačku iskaznicu. Institut lovnogospodarske osnove, propisan je čl. 44. Zakona o lovstvu. Tako iz navedenog proizlazi da je„Lovnogospodarska osnova planski akt kojim se detaljno uređuje gospodarenje, uzgoj, zaštita, lov i korištenje određenom divljači i lovištem za razdoblje od deset lovnih godina u skladu s mogućnosti staništa te brojnosti i stanjem populacije divljači koja se uzgaja u otvorenim i ograđenim lovištima.“ Dužnosnik slijedom navedenog navodi da je trgovačko društvo Fermopromet d.o.o. temeljem lovnogospodarske osnove kao i Naredbom izdanom od Ministarstva, bilo obvezno organizirati izvršenje propisa lovnogospodarske osnove kao i Naredbe bez obzira da li je to moguće napraviti kao komercijalni lov ili kao izvršenje zakonske odredbe. U diskrecijsku osnovu kojom je trgovačko društvo pozivalo sudionike, dužnosnik ne može i ne želi ulaziti, međutim sukladno naredbi Ministarstva poljoprivrede, zakonskoj legislativi i lovačkoj etici bio je, kako navodi, dužan odazvati se navedenom pozivu. U odnosu na Naredbu radi sprečavanja ulaska i širenja, te ranog otkrivanja unosa virusa afričke svinjske kuge (ASK) u Republiku Hrvatsku navodi kako je ista donesena u interesu javnog zdravlja i sigurnosti, radi sprječavanja nanošenja ozbiljne štete urodima, stoci te radi zaštite flore i faune te ističe da bi svako neizvršavanje obveze Naredbe Ministarstva poljoprivrede bilo podležno sankcioniranju i to ne samo pozamašnim novčanim kaznama, nego i raskidom ugovora o koncesiji. Dužnosnik također ističe da se lov očito preventivno odvio sukladno Naredbi Ministrastva te da već iz navedene Naredbe proizlazi kako postoj mogućnost daje meso divljači opasno kontaminirano zbog čega se ne preporuča niti za konzumaciju. Stoga dužnosnik napominje kako u predmetnom lovu, osim što nije odstrijelio niti jednu jedinu divljač, to očito nije niti mogao zadržati eventualno kontaminirano, oboljelo meso. Za napomenu Povjerenstvu odstrijeljenu divljač može se prevoziti sa lovišta jedinio uz izričito odobrenje nadležnog tijela kojim se dokazuje da meso nije zaraženo, te koje odobrenje glasi na osobu koja ga prevozi. Takvo odobrenje radi svega navedenog dužnosnik nije niti mogao imati te napominje da u predmetnom lovu nije odstrijelio divljač, a podredno niti preuzeo meso divljači.

Dužnosnik se referira i da je Fermopromet d.o.o. u svom očitovanju Povjerenstvu navelo da „Nije bilo organiziranog smještaja lovaca već je pripremljen samo ručak za sve sudionike lova, u kojem je poslužen grah, a ukupan trošak pripreme ručka je iznosio cca 500,00 kn “. Budući je u spornom lovu sudjelovalo četrdeset lovaca, jednostavnom se računicom dolazi do iznosa od 12,50 kn po lovcu. Stoga, niti vrijednost dara unatoč svemu navedenom, ne bi premašila dozvoljenu simboličnu vrijednost od 500,00 kn, navodi dužnosnik.

U odnosu na rad i nadležnosti Državnog inspektorata navodi kako su u predmetnom razdoblju obavljeni inspekcijski nadzori nad trgovačkim društvom Fermopromet d.o.o. te da nisu utvrđene nikakve nepravilnosti. Čl. 54. st. 1. Zakona o državnom inspektoratu propisano je da su inspektori u obavljanju inspekcijskih nadzora samostalni, vode postupak, donose upravne akte i poduzimaju mjere u okviru prva, obveza i ovlasti utvrđenih Zakonom ili drugim propisima. Stoga dužnonsnik zaključuje kako je inspektor u obavljanju djelatnosti samostalan sukladno čl. 54. Zakona državnom inspektoratu, zbog čega je neosnovan navod Povjerenstva kako se „ ...u kontekstu gore navedene pružene usluge..., dužnosnika Andriju Mikulića može dovesti u odnos zavisnosti ili kod njega stvoriti obvezu... “.

Dužonsnik u konačnici navodi da predmetni lov opisan u Odluci Povjerenstva o pokretanju postupka nije imao gospodarsku, turističku i rekreativnu funkciju, nego funkciju zaštite i očuvanja biološke raznolikosti i ekološke ravnoteže prirodnih staništa divljači i divlje faune i flore. Lov je bio nekomercijalan, u kojem je on kao lovac bio dužan postupati po Zakonu, moralu i lovačkoj etici. Dužosnik smatra kako Oluka Povjerenstva predstavlja pretjerani formalizam, koji bi u okolnostima konkretnog slučaja očito nadvladao „ARGUMENT ZDRAVOG RAZUMA".

Člankom 3. stavkom 1. podstavkom 8. ZSSI-a propisano je kako su čelnici državnih upravnih organizacija dužnosnici u smislu odredbi ZSSI-a. Člankom 5. Odluke o proglašenju Zakona o izmjenama Zakona o ustrojstvu i djelokrugu ministarstava i drugih središnjih tijela državne uprave propisano je da se članak 4. mijenja i pod točkom 7. propisuje da je jedna od državnih upravnih organizacija i Državni inspektorat. Uvidom u Registar dužnosnika, koji ustrojava i vodi Povjerenstvo, utvrđeno je da dužnosnik Andrija Mikulić od 24. rujna 2020. obnaša dužnost glavnog državnog inspektora u Državnom inspektoratu, u svom drugom mandatu, dok je istu dužnost u prethodnom mandatu obnašao od 1. travnja 2019. do 24. rujna 2020. Stoga je Andrija Mikulić na temelju obnašanja dužnosti glavnog državnog inspektora u Državnom inspektoratu obvezan postupati sukladno odredbama ZSSI-a.

Nadalje, člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu navedenog Zakona, dok je podstavkom 39. ZSSI-a isto propisano i za općinske načelnike. Uvidom u Registar dužnosnika utvrđeno je da Mato Čičak obnaša dužnost zastupnika u Hrvatskom saboru od 18. rujna 2020.g. te da je istu dužnost obnašao i u mandatu 2016.-2019., kao i da obnaša dužnost općinskog načelnika Općine Rugvica od 25. svibnja 2017.g. te da je istu dužnost obnašao i u mandatu 2015.-2017. Također, uvidom u privremene rezultate lokalnih izbora utvrđeno je kako je Mato Čičak na lokalnim izborima održanim 16. svibnja 2021.g. izabran u prvom krugu za novi mandat općinskog načelnika Općine Rugvica. Stoga je Mato Čičak, povodom obnašanja navedenih dužnosti, obvezan postupati sukladno odredbama ZSSI-a.

Uvidom u novinski članak „Otkrivamo nepoznatu strast glavnog inspektora Mikulića. Snimljen je u lovu na veprove s Bandićevim poduzetnikom“, utvrđeno je kako se u istom u bitnom navodi ono što i u zaprimljenoj prijavi od 29. travnja 2020.g. U članku se još navodi kako su glavnom državnom inspektoru poslali nekoliko pitanja vezanih uz lov. Dužnosnik Andrija Mikulić je, kako se u članku navodi, potvrdio da je na poziv lovo-ovlaštenika uz cca. 40 sudionika sudjelovao u lovu na krupnu divljač i demantirao bilo kakvu povezanost s vlasnikom lovišta.

U predmetnom postupku Povjerenstvo je od trgovačkog društva FERMOPROMET d.o.o. pribavilo očitovanje u kojem se navodi kako je u lovištu Podravlje broj XIV/20 održan lov na divlje svinje dana 21.12.2019. a u njemu su pored ostalih četrdesetak sudionika sudjelovali i g. Andrija Mikulić i g. Mate Čičak. Trgovačko društvo Fermopromet d.o.o. je u zakupu lovišta Podravlje XIV/20 temeljem Ugovora o koncesiji prava lova na državnom otvorenom lovištu broj 302. Pošto je zbog opasnosti od pojave i širenja opake bolesti svinjske kuge Ministarstvo poljoprivrede svim ovlaštenicima prava lova izdalo naputak da se vrši pojačani odstrjel u smislu 50% matičnog fonda divljih svinja, priroda navedenog lova nije bio komercijalni lov, već lov koji je organizirala tvrtka Fermopromet d.o.o., a sve prema naputcima Ministarstva poljoprivrede. Nije bilo organiziranog smještaja lovaca već je pripremljen samo ručak za sve sudionike lova, u kojem je poslužen grah, a ukupan trošak pripreme ručka je iznosio cca 500,00 kn. Odstrjelna kvota koju ima tvrtka Fermopromet doo prema lovno-gospodarskoj osnovi je u biti komercijalni lov, ako tvrtka u datom momentu može prodati isti. Navedeni lov je bio u kvoti 50 % veći nego lovno-gospodarska osnova te stoga nije imao komercijalne partnere koji će isti obaviti i platiti po nekim drugim komercijalnim uvjetima.

Na traženje Povjerenstva, Općina Rugvica je u dopisu, KLASA: 023-01/20-01/468, URBROJ: 238/26-20-2, od 19. lipnja 2020.g. navela kako Općina Rugvica, za vrijeme mandata općinskog načelnika Mate Čička, nije stupala u poslovne odnose sa trgovačkim društvom FERMOPROMET d.o.o., niti sa Lovištem Podravlje br. XIV/20, koje je u zakupu navedenog trgovačkog društva.

Na traženje Povjerenstva, Ministarstvo poljoprivrede je dostavilo očitovanje, KLASA: 323-01/20-01/78 URBROJ: 525-11/0580-20-2 Zagreb, 8. srpnja 2020. u kojem se navodi kako je navedeno Ministarstvo donijelo Naredbu o smanjenju brojnog stanja pojedine vrste divljači (NN 115/18, u daljnjem tekstu: Naredba o smanjenju broja divljači) kojom Naredbom se radi sprječavanja ulaska i širenja, te ranog otkrivanja unosa virusa afričke svinjske kuge (ASK) u Republiku Hrvatsku, određuje smanjenje brojnog stanja divljači svinja divlja (Sus scrofa L.) na cijelom području Republike Hrvatske. Istom Naredbom između ostaloga je naređeno smanjenje brojnog stanja divljači svinja divlja (Sus scrofa L.) do biološkog minimuma odnosno 50% planiranog matičnog fonda, u onim lovištima gdje je lovnogospodarskim planom utvrđen planirani matični fond svinje divlje (Sus scrofa L.), neovisno radi li se o glavnoj ili sporednoj vrsti. Nadalje, s ciljem pojašnjenja propisanih odredbi na mrežnoj stranici Uprave za veterinarstvo i sigurnost hrane objavljena je Uputa o dostavi uzoraka podrijetlom od odstrijeljenih svinja divljih (Sus scrofa L.) u svrhu pregleda na trihinelozu i dodatna pojašnjenja odredbi Naredbe o smanjenju brojnog stanja pojedine vrste divljači.

Uvidom u Naredbu o smanjenju broja divljači utvrđeno je kako je isto propisano da se istom radi sprječavanja ulaska i širenja, te ranog otkrivanja unosa virusa afričke svinjske kuge (ASK) u Republiku Hrvatsku ovom određuje smanjenje brojnog stanja divljači svinja divlja (Sus scrofa L.) na cijelom području Republike Hrvatske. Smanjenje brojnog stanja divljači svinja divlja (Sus scrofa L.) naređuje se na slijedeći način: - do biološkog minimuma u onim lovištima gdje je lovnogospodarskim planom utvrđen planirani matični fond svinje divlje (Sus scrofa L.), neovisno radi li se o glavnoj ili sporednoj vrsti; - izlučenje svakog grla svinje divlje (Sus scrofa L.) u lovištima gdje lovnogospodarskim planom svinja divlja (Sus scrofa L.) nije utvrđena ili je utvrđena kao prolazna, povremena ili sezonska; - do biološkog minimuma utvrđenog programom zaštite divljači na površinama iz članka 11, stavka 2, točke 4. Zakona o lovstvu te - izlučenje svakog grla svinje divlje (Sus scrofa L.) s površina izvan lovišta i s površina iz članka 11. stavka 2. točaka 2. i 3. te 5. - 8. Zakona o lovstvu. Radi provedbe Naredbe dopušta se lov u lovostaji za divljač svinja divlja (Sus scrofa L.) krmača, upotreba optičkih ciljnika za noćni lov s mogućnošću elektroničkog povećavanja izvan zaštićenih područja i nakon ishođenja zapisnika veterinarskog inspektora odstrjel domaćih svinja lovačkim oružjem uz poštivanje propisanih uvjeta načina uporabe lovačkog oružja i naboja kao i za svinju divlju (Sus scrofa L.). Naredba dalje propisuje zabrane i ograničenja, kao i dužnosti lovoovlaštenika.

Člankom 6. Naredbe propisano je da Stručni nadzor nad provedbom Naredbe provodi Ministarstvo poljoprivrede, a Inspekcijski nadzor provode lovni i veterinarski inspektori te inspekcija zaštite prirode u dijelu koji se odnosi na zaštićena područja i korištenje sredstava iz članka 3. stavka 2. Naredbe.

Povjerenstvo je potom zatražilo očitovanje od Državnog inspektorata je li Držani inspektorat, u razdoblju mandata dužnosnika Andrije Mikulića, kao glavnog državnog inspektora, provodio inspekcijski postupak/postupke nad trgovačkim društvom FERMOPROMET d.o.o., i/ili nad Lovištem Podravlje br. XIV/20, koje je u zakupu navedenog trgovačkog društva. Ukoliko jest, koja je bila uloga Glavnog državnog inspektora Andrije Mikulića u istom/istima.

Državni inspektorat se očitovao dopisom, KLASA: 053-01/20-01/52, URBROJ: 443-01-02/1-20-2 od 16. srpnja 2020.g., u kojem se navodi kako su u predmetnom razdoblju obavljeni inspekcijski nadzori od strane inspekcije rada, fitosanitame inspekcije, poljoprivredne inspekcije, šumarske i lovne inspekcije, građevinske inspekcije, inspekcije zaštite prirode, sanitarne, veterinarske te inspekcije zaštite okoliša. Iz zapisnika o provedenim inspekcijskim nadzorima proizlazi da nisu utvrđene nepravilnosti u radu navedenog trgovačkog društva. U nastavku očitovanja dostavljene su pojedinosti o svakom provedenom nadzoru. U očitovanju se u konačnici navodi kako su svi inspekcijski nadzori obavljeni u skladu s Planom i programom rada Državnog inspektorata te da su inspektori u obavljanju inspekcijskih nadzora samostalni, vode postupak, donose upravne akte i poduzimaju mjere u okviru prava, obveza i ovlasti utvrđenih Zakonom (članak 54., stavak 1., Zakona o državnom inspektoratu, „Narodne novine“, br. 115/18.).

Zakonom o državnom inspektoratu („Narodne novine“ broj: 115/18.) propisano je da je Državni inspektorat središnji državni ured koji obavlja inspekcijske poslove u području: trgovine, usluga, zaštite potrošača, sigurnosti neprehrambenih proizvoda; hrane, uključujući i genetski modificiranu hranu i novu hranu, genetski modificirane organizme (u daljnjem tekstu: GMO), sprečavanja i suzbijanja zaraznih bolesti, proizvodnje i stavljanja na tržište predmeta opće uporabe, stavljanja na tržište i uporabe biocidnih proizvoda, zaštite od buke i zaštite od neionizirajućeg zračenja, ograničavanja uporabe duhanskih i srodnih proizvoda, proizvodnje, stavljanja na tržište i uporabe opasnih kemikalija te gospodarenja otrovnim kemikalijama; veterinarstva i sigurnosti hrane, što uključuje zaštitu zdravlja i dobrobiti životinja, reprodukciju, držanje, uzgoj životinja, promet i označivanje životinja, hranu i hranu za životinje, veterinarsko-medicinske proizvode, nusproizvode životinjskog podrijetla i veterinarsku zaštitu okoliša; poljoprivrede, lovstva, šumarstva, biljnog zdravstva, sredstava za zaštitu bilja, održive uporabe pesticida i ostataka pesticida; sjemena i sadnog materijala poljoprivrednog bilja, šumskog reprodukcijskog materijala, sprječavanja unošenja i širenja stranih te invazivnih stranih vrsta i upravljanja njima; ugostiteljske djelatnosti, pružanja ugostiteljskih usluga, pružanja usluga u turizmu, boravišne odnosno turističke pristojbe; rudarstva, opreme pod tlakom, energetike (elektroenergetike, toplinarstva i plinarstva, energetske učinkovitosti, ugljikovodika i geotermalnih voda za energetske svrhe, skladištenja prirodnog plina i trajnog zbrinjavanja ugljikova dioksida); rada i zaštite na radu; građenja, provedbe stručnog nadzora građenja, održavanja i uporabe građevina; zaštite okoliša, održivoga gospodarenja otpadom, zaštite zraka, zaštite od svjetlosnog onečišćenja, zaštite prirode, vodnoga gospodarstva i vode za ljudsku potrošnju.

Radom Državnog inspektorata upravlja glavni državni inspektor. Glavni državni inspektor ima zamjenika, kojeg imenuje Vlada, i pomoćnike koje raspoređuje glavni državni inspektor. Pomoćnik glavnog državnog inspektora rukovodeći je državni službenik koji koordinira inspekcijskim poslovima u odgovarajućim srodnim upravnim područjima, a za svoj rad odgovoran je glavnom državnom inspektoru. Glavni državni inspektor ujedno upravlja i središnjim uredom. Radom sektora upravljaju načelnici sektora. Radom područnih ureda upravljaju pročelnici. Radom službi upravljaju voditelji službi. Radom odjela upravljaju voditelji odjela. Radom ispostava područnog ureda upravljaju voditelji ispostave. Inspekcijske poslove iz nadležnosti Državnog inspektorata obavljaju inspektori, raspoređeni na radna mjesta u središnjem uredu, područnim uredima i ispostavama područnih ureda.

Povjerenstvo je od Ministarstva poljoprivrede zatražilo dodatno očitovanje o tome je li Naredba o smanjenju brojnog stanja pojedine vrste divljači („Narodne novine“ broj 115/18) bila na snazi na dan 21. prosinca 2019.g., odnosno do kada je bila na snazi navedena Naredba, kao i da li Ministarstvo svake godine donosi novu Naredbu ili ista vrijedi do opoziva ili prestaje na neki drugi način.

Ministarstvo poljoprivrede je dana 16. kolovoza 2021.g. dostavilo očitovanje u kojem se navodi kako je Naredba o smanjenju brojnog stanja pojedine vrste divljači, objavljena dana 20. prosinca 2018. godine Narodnim novinama broj 115/18, stupila na snagu prvoga dana od dana objave, donosno 21. prosinca 2018. godine. Predmetna Naredba izmijenjana je Naredbom o izmjeni Naredbe o smanjenju brojnog stanja pojedine vrste divljači koja je objavljena dana 2. rujna 2020. godine u Narodnim novinama broj 98/20, i to samo u dijelu načina prijavljivanja izlučenja divljači, dok je u ostalom dijelu ostala nepromijenjena. Naredba je na snazi do daljnjeg, odnosno dok se ne promijene uvjeti koji su prethodili donošenju Naredbe, a to je visoki rizik ulaska i širenja virusa afričke svinjske kuge (ASK) u Republiku Hrvatsku. U očitovanju se izričito navodi kako je na dan 21. prosinca 2019. godine Naredba o smanjenju brojnog stanja pojedine vrste divljači (Narodne novine broj 115/18) bila na snazi.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Uvidom u prikupljene podatke i dokumentaciju Povjerenstvo je utvrdilo kako su dužnosnici Andrija Mikulić i Mato Čičak dana 21. prosinca 2019.g., bez plaćanja naknade za sudjelovanje, sudjelovali u lovu na divlje svinje u lovištu Podravlje broj XIV/20, koje je u zakupu privatnog subjekta, trgovačkog društva Fermopromet d.o.o. Navedeni dužnosnici u lov su pozvani od strane organizatora - trgovačkog društva Fermopromet d.o.o., zajedno sa još 40-tak sudionika. Lov je bio organiziran sukladno Naredbi Ministarstva poljoprivrede da se radi sprječavanja ulaska i širenja te ranog otkrivanja unosa virusa afričke svinjske kuge (ASK) u Republiku Hrvatsku pristupi smanjenju brojnog stanja divljači svinja divlja (Sus scrofa L.) na cijelom području Republike Hrvatske. Naredba koju je izdalo Ministarstvo poljoprivrede obvezuje prvenstveno organizatora lova u predmetnom slučaju. Organizator je pak diskrecijski pozvao krug ljudi, kojima je na taj način omogućio da borave i love u lovištu kojim upravlja. Ovaj poziv išao je na ograničen krug ljudi i bio je zatvoren. Povjerenstvo je u predmetnom postupku razmatralo može li se takav poziv organizatora smatrati uslugom koja je dana pozvanima, odnosno predmetnim dužnosnicima, a koja je u ovom slučaju dana bez naknade.

Povjerenstvo kao odlučnu činjenicu u predmetnom slučaju utvrđuje kako je Naredbom o smanjenju broja divljači propisano da se radi sprječavanja ulaska i širenja, te ranog otkrivanja unosa virusa afričke svinjske kuge (ASK) u Republiku Hrvatsku ovom određuje smanjenje brojnog stanja divljači svinja divlja (Sus scrofa L.) na cijelom području Republike Hrvatske. Naredban propisuje način na koji se vrši smanjenje brojnog stanja divljači svinja divlja.

Na izričito traženje Povjerenstva, Ministartvo poljoprivrede je potvrdilo kako je Naredba o smanjenju brojnog stanja pojedine vrste divljači, objavljena dana 20. prosinca 2018. godine Narodnim novinama broj 115/18, stupila na snagu prvoga dana od dana objave, donosno 21. prosinca 2018. godine. Predmetna Naredba izmijenjana je Naredbom o izmjeni Naredbe o smanjenju brojnog stanja pojedine vrste divljači koja je objavljena dana 2. rujna 2020. godine u Narodnim novinama broj 98/20, i to samo u dijelu načina prijavljivanja izlučenja divljači, dok je u ostalom dijelu ostala nepromijenjena. Naredba je na snazi do daljnjeg, odnosno dok se ne promijene uvjeti koji su prethodili donošenju Naredbe. Dakle na dan 21. prosinca 2019. godine Naredba o smanjenju brojnog stanja pojedine vrste divljači (Narodne novine broj 115/18) bila na snazi.

Slijedom navedenog Povjerenstvo utvrđuje kako je predmetni lov bio nekomercijalan, a organiziran je u svrhu postupanja po predmetnoj Naredbi Ministarstva poljoprivrede. Dužnosnici Andrija Mikulić i Mato Čičak pozvani su u svojstvu lovaca te su istom pristupili sukladno važećim Zakonskim i podzakonskim aktima te običajima, kojih su se bili dužni pridržavati.

Iz očitovanja organizatora utvrđeno je kako nije bilo organiziranog smještaja lovaca već je pripremljen samo ručak za sve sudionike lova, u kojem je poslužen grah, a ukupan trošak pripreme ručka je iznosio cca 500,00 kn.

Nadalje, iz prikupljnih podataka i dokumentacije proizlazi kako Općina Rugvica, niti dužnosnik Mato Čičak, nisu stupali u poslovni odnos s trgocačkim društvom Fermopromet d.o.o. Državni inspektorat pak je obavljao inspekcijski nadzori od strane inspekcije rada, fitosanitame inspekcije, poljoprivredne inspekcije, šumarske i lovne inspekcije, građevinske inspekcije, inspekcije zaštite prirode, sanitarne, veterinarske te inspekcije zaštite okoliša nad predmetnim trgovačkim društvom, ali iz zapisnika o provedenim inspekcijskim nadzorima proizlazi da nisu utvrđene nepravilnosti u radu navedenog trgovačkog društva. Isto tako, iz prikupljene dokumentacije ne proizlazi da bi u navedenim postupcima sudjelovao ili odlučivao dužnosnik Andrija Mikulić, u svojstvu glavnog državnog inspektora.

Slijedom navedenog, Povjerenstvo zaključuje kako u predmetnom postupku nije utvrđeno da su dužnosnici Andrija Mikulić, glavni državni inspektor i Mate Čičak, zastupnik u Hrvatskom saboru i općinski načelnik Općine Rugvica, prihvatom poziva da dana 21. prosinca 2019.g., bez plaćanja naknade za sudjelovanje, sudjeluju u lovu na divlje svinje u lovištu Podravlje broj XIV/20, koje je u zakupu privatnog subjekta, trgovačkog društva Fermopromet d.o.o., počinili povredu članka 11. stavka 3. ZSSI-a.

Povjerenstvo je stoga donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Andrija Mikulić, elektroničkom dostavom
2. Dužnosnik Mato Čičak, elektroničkom dostavom
3. Podnositelj prijave, putem dostavljene e-mail adrese
4. Objava na internetskoj stranici Povjerenstva
5. Pismohrana